Chiyaama Yiɣisibu Lahibali Suurili

Chiyaama Yiɣisibu Lahibali Suurili (An-Naba' ٱلنَّبَأ)Bachigahinda Din Be Dagbanli Kur'aani Puuni. The Noble Qur'an: Translation of the Meanings (Dagbani language).

Suurili ŋɔ maa baŋirila ninsalinim’ ni bi dihi Chiyaama yiɣisibu tabli, ka voori bɛ haŋkali n-labsiri Naawuni polo na shɛm.

Aaya nima
Aaya nima:Translation of the Meanings of the Noble Qur'an - Dagbani translation, by Muhammad Baba Gutubu.

1. Bo yɛla ka bɛ leei bɔhiri taba?
2. Lahibali timsili yɛla (Chiyaama yiɣisibu yɛla ka bɛ chɛfurinim’ bɔhiri taba).
3. Dina n-nyɛ bɛ ni ŋmɛri namgbankpeeni shɛli puuni maa.
4. Haifa! Ni baalim, bɛ ni ti baŋ.
5. Din nyaaŋa, Haifa! Ni baalim. bɛ ni ti baŋ.
6. Di ni bɔŋɔ, Ti (Tinim’ Naawuni) bi zaŋ tiŋgbani leei binyɛrgili?
7. Ka zoya mi nyɛ kpahi (din gbibi tiŋgbani)?
8. Ka Ti nam ya ka yi nyɛ balibu (doo ni paɣa).
9. Yaha! Ka Ti chɛ ka gom nyɛ vuhim n-tin ya.
10. Ka Ti lahi zaŋ yuŋ ka di nyɛ ashili lirgu tin ya.
11. Ka Ti lahi zaŋ wuntaŋni leei bindirigu bobu saha.
12. Ka Ti me sagbana ayɔpoin din mali yaa yi zuɣusaa.
13. Ka Ti lahi tin ya furila shɛli (wuntaŋa) din kuli neei pam.
14. Yaha! Ka Ti siɣisi sakom na zuɣusaa, ka di nyɛla din kuli kpaara.
15. Domin ti zaŋ li n-yihi bimbɛlim mini bimbilma.
16. Ni puri din laɣim tihi pam.
17. Achiika! Saliya karibu dali nyɛla din mali di saha.
18. Dabsi’ shɛli bɛ ni yɛn ti piɛbsi kikaa ni, ka yi ka na (ManiNaawuni sani) ka nyɛla laɣinsi.
19. Ka bɛ yooi sagbana, ka di leei dindoya.
20. Ka bɛ (Naawuni) chɛ ka zoya chana, ka leei aliziŋkom.
21. Achiika! ʒahannama buɣum nyɛla din be guhibu shee.
22. Ka di nyɛ labbu shee n-ti ban kpahi yεɣi tariga.
23. Ka bɛ nyɛla ban yɛn ʒini di puuni ʒemana waɣila.
24. Bɛ ti bi yɛn lam gom bee ka bɛ lam binnyurili shɛli di puuni.
25. Naɣila kotulum mini ʒim ni mari.
26. Di nyɛla sanyoo din simsi ba.
27. Achiika! Bɛ daa nyɛla ban bi zɔri saliya karibu dabiɛm.
28. Yaha! Ka bɛ labsi Ti aayanim’ ʒiri.
29. Yaha! Ti (Tinim’ Naawuni) malila yɛllikam laasabu, ka di nyɛla Ti ni sabi shɛli sɔŋ.
30. Dinzuɣu lammi ya, Ti ku yon ya sam shɛli naɣila azaaba.
31. Achiika! Wuntizɔriba mali tarli din galsi.
32. (Bɛ sanyoo nyɛla) Alizanda puri mini Inabi (sinsaba).
33. Ni paɣasara ban biha pali bɛ nyɔri ni, ka bɛ yuma lahi saɣisi taba.
34. Ni jaashee din pali ni dam.
35. Bɛ bi wumdi yɛltɔɣa kaha di puuni, bɛ di ti yɛli ni ʒiri.
36. Di nyɛla sanyoo din yi a Duuma sani na, ka nyɛla pini din galsi.
37. Sagbana mini tiŋgbani, n-ti pahi din be di sunsuuni Duuma, Nambɔnaa, bɛ ka yiko din yɛn ti tooi tɔɣisi yɛltɔɣa shɛli o sani.
38. Dabsi’ shɛli Ruhi (Malaaika Ziblila) mini Malaaikanim’ ni yɛn ti zani safu ni, bɛ ti ku tooi tɔɣisi yɛltɔɣa naɣila Nambɔzobonaa ni saɣi ti so, ka o naan tooi tɔɣisi yɛltɔɣa shɛli din tuhi.
39. Dina n-nyɛ yɛlimaŋli dali, dinzuɣu ŋun bɔra, ŋun gbibi biɛrisuŋ n-zaŋ labi o Duuma sani.
40. Achiika! Ti (Tinim’ Naawuni) valsiri ya mi ni azaaba din be yoma, dabsi’ shɛli ninsala ni yɛn yuli o nuhi ni daŋsi tuun’ shɛŋa, ka chɛfura yɛli: Bo n-di leei niŋ ka n-gba leei taŋkpaɣu.

Kundivihira

Pubu:Alikuraan